b'\n_START_ARTICLE_\nDu\xc5\xa1an Kobal\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini kolarja Jo\xc5\xbeeta in gospodinje Marinke Kobal rojene Poni\xc5\xbe. Dva razreda osnovne \xc5\xa1ole je obiskoval v Vipavi, nadaljeval pa v Idriji, kjer je obiskoval tudi glasbeno \xc5\xa1olo. S \xc5\xa1olanjem je nadaljeval na Srednji glasbeni in baletni \xc5\xa1oli v Ljubljani pri profesorju Zvonimirju Cigli\xc4\x8du. Ve\xc4\x8d let je bil uspe\xc5\xa1en zborovodja. Vodil je otro\xc5\xa1ke, mladinske in me\xc5\xa1ane pevske zbore. Po nekaj letih pedago\xc5\xa1kega dela in petja v razli\xc4\x8dnih glasbenih skupinah je nadaljeval \xc5\xa1tudij solopetja na Akademiji za glasbo v Ljubljani v razredu profesorice Eve Nov\xc5\xa1ak-Hou\xc5\xa1ka ter leta 1987 diplomiral. Po diplomi se je dodatno izobra\xc5\xbeeval \xc5\xa1e pri znanem slovenskem tenoristu Rudolfu Franclu (1988) ter na mednarodnih glasbenih te\xc4\x8dajih. Prvi samostojni koncert samospevov je imel 5. maja 1988 v Idriji. Leta 1990 je postal samostojni svobodni umetnik in pri\xc4\x8del uspe\xc5\xa1no nastopati na doma\xc4\x8dih in tujih koncertih odrih.'